NDR พุ่ง 18% รับผลดีราคายางตกต่ำ ตั้งเป้าปี 59 พุ่งพันลบ.
NDR พุ่ง 18% รับผลดีราคายางตกต่ำ พร้อมตั้งเป้าปี 59 โตต่อเนื่องหลังได้พันธมิตรอินโดเพิ่ม ล่าสุด ณ เวลา 10.53 น. อยู่ที่ 4.26 บาท บวก 0.64 บาท หรือ 17.68% สูงสุดอยู่ที่ 4.48 บาท และต่ำสุดที่ 3.70 บาท มูลค่าซื้อขาย 139.65 ล้านบาท ขณะที่ดัชนีตลาดหุ้นไทยโดยรวมบวก 0.46%
30 ธ.ค. 2558

ผู้สื่อข่าวรายงานว่า ราคาหุ้นบริษัท เอ็น.ดี.รับเบอร์ จำกัด (มหาชน) หรือ NDR ณ เวลา 10.53 น. อยู่ที่ 4.26 บาท บวก 0.64 บาท หรือ 17.68% สูงสุดอยู่ที่ 4.48 บาท และต่ำสุดที่ 3.70 บาท มูลค่าซื้อขาย 139.65 ล้านบาท ขณะที่ดัชนีตลาดหุ้นไทยโดยรวมบวก 0.46%
 

 
นายชัยสิทธิ์ สัมฤทธิวณิชชา กรรมการผู้จัดการ NDR เปิดเผยว่า ในปี 59 ตั้งเป้าหมายจะมีรายได้อยู่ที่ 1,000 ล้านบาท เติบโตจากปี 58 ที่คาดว่าจะมีรายได้ใกล้เคียงกับปีก่อน 796 ล้านบาท ส่วนกำไรสุทธิในปีนี้ยอมรับว่าจะปรับตัวลดลงจากปีก่อนที่มีกำไรสุทธิอยู่ที่ 45.66 ล้านบาท แต่ในปี 59 มั่นใจว่ากำไรสุทธิจะกลับมาดี และเติบโตจากปีนี้ เพราะบริษัทจะมีการออกผลิตภัณฑ์ใหม่และเพิ่มสัดส่วนรายได้ต่างประทศ โดยจะเน้นประเทศใหม่อย่างอินเดีย
ทั้งนี้ ในปี 59 บริษัทตั้งเป้าอัตรากำไรสุทธิที่ 7% จากปี 58 คาดว่าจะอยู่ที่ 5% โดยในไตรมาส 2/59 จะออกผลิตภัณพ์ใหม่ในกลุ่มยางรถจักรยานยนต์ ซึ่งจะเข้ามาทำให้อัตรากำไรสุทธิดีขึ้น ประกอบกับตั้งแต่ช่วงเดือน ก.พ.-มี.ค.59 จะส่งออกผลิตภัณฑ์ไปยังอินเดียในส่วนของเฟส 1 ประมาณ 60,000 เส้น/เดือน และมั่นใจจะได้เพิ่มขึ้น เพราะความต้องการสูงกว่าไทย
นอกจากนี้ บริษัทอยู่ระหว่างศึกษาแผนการเข้าไปลงทุนในประเทศอินโดนีเซีย ปัจจุบันอยู่ระหว่างพูดคุยกับพันธมิตร 1 รายทั้งการร่วมทุนและเข้าไปซื้อกิจการ
โดยปัจจุบันราคายางดิบที่เป็นวัตถุดิบหลักของบริษัทอยู่ที่ระดับ 40-50 บาทต่อกิโลกรัม เป็นช่วงราคาที่ไม่ผันผวนและไม่เหวี่ยงหรือสูงเมื่อเทียบกับปี 2557 ซึ่งอยู่ที่ 50-60 บาทต่อกิโลกรัม ทำให้ควบคุมได้ง่ายและที่ผ่านมาบริษัทได้มีการป้องกันและทำประกันเสี่ยงไว้ตลอด ทำให้เรื่องของวัตถุดิบไม่มีผลต่อบริษัทมากนัก
 
 
 
 